SL Uradni list Evropske unije L 73/3

DIREKTIVA KOMISIJE 2014/39/EU

z dne 12. marca 2014

o spremembi Direktive 2012/9/EU glede roka za njen prenos in datuma zaključka prehodnega obdobja

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2001/37/ES Evropskega parlamenta in Sveta z dne 5. junija 2001 o približevanju zakonov in drugih predpisov držav članic o izdelavi, predstavitvi in prodaji tobačnih izdelkov (1) in zlasti člena 9(2) Direktive,

ob upoštevanju naslednjega:

(1) Direktiva Komisije 2012/9/EU (2) nadomešča Prilogo I k Direktivi 2001/37/ES in določa nova dodatna zdravstvena opozorila, ki jih je treba navesti na zavojčku tobačnega izdelka, kot je določeno v členu 5(2)(b) Direktive 2001/37/ES.

(2) V Direktivi 2012/9/EU je 28. marec 2014 določen kot rok za njen prenos v zakonodaje držav članic, 28. marec 2016 pa kot datum zaključka prehodnega obdobja, določenega v členu 3 navedenega direktive.

(3) Odločba Komisije 2003/641/ES (3) določa pravila o uporabi barvnih fotografij ali drugih ilustracij kot zdravstvenih opozoril na zunanji embalaži tobačnih izdelkov.

(4) Z Odločbo Komisije C(2005) 1452 z dne 26. maja 2005 je bila vzpostavljena knjižnica izbranih izvornih dokumentov, ki vsebujejo barvne fotografije ali druge ilustracije za vsako od dodatnih zdravstvenih opozoril, ki so navedena v Prilogi I k Direktivi 2001/37/ES.

(5) Po sprejetju Direktive 2012/9/EU je Komisija začela izvajati študije za oblikovanje in preskušanje novih barvnih fotografij ali drugih ilustracij za vsako od dodatnih zdravstvenih opozoril, navedenih v Prilogi k Direktivi 2012/9/EU, ki nadomešča Prilogo I k Direktivi 2001/37/ES. Te študije še niso zaključene.

(6) Države članice, ki zahtevajo dodatna opozorila v obliki barvnih fotografij ali drugih ilustracij, kakor je navedeno v členu 5(3) Direktive 2001/37/ES, morajo imeti izbrane izvorne dokumente na voljo dovolj zgodaj, da lahko prenesejo Direktivo 2012/9/EU.

(7) Zaradi zapletenosti postopka posodabljanja knjižnice izbranih izvornih dokumentov in spremembe Odločbe C(2005) 1452 obstaja tveganje, da postopek ne bo zaključen dovolj zgodaj, da bi imele države članice dovolj časa za prenos Direktive 2012/9/EU do določenega roka.

(8) Za zagotovitev, da imajo države članice dovolj časa, je primerno, da se rok za prenos Direktive 2012/9/EU in datum zaključka prehodnega obdobja, določena v navedeni direktivi, podaljšata.

(9) Ukrepi iz te direktive so v skladu z mnenjem odbora, ustanovljenega v skladu s členom 10(1) Direktive 2001/37/ES –

SPREJELA NASLEDNJO DIREKTIVO:

Člen 1

Direktiva 2012/9/EU se spremeni:

1. v členu 2(1) se datum „28. marca 2014“ nadomesti z „28. marca 2016“;

2. v členu 3 se datum „28. marca 2016“ nadomesti z „28. marca 2018“.

Člen 2

Ta direktiva začne veljati dvajseti dan po objavi v Uradnem listu Evropske unije.

Člen 3

Ta direktiva je naslovljena na države članice.

V Bruslju, 12. marca 2014 Za Komisijo Predsednik José Manuel BARROSO

(1) UL L 194, 18.7.2001, str. 26.

(2) Direktiva Komisije 2012/9/EU z dne 7. marca 2012 o spremembi Priloge I k Direktivi 2001/37/ES Evropskega parlamenta in Sveta o približevanju zakonov in drugih predpisov držav članic o izdelavi, predstavitvi in prodaji tobačnih izdelkov (UL L 69, 8.3.2012, str. 15).

(3) Odločba Komisije 2003/641/ES z dne 5. septembra 2003 o uporabi barvnih fotografij ali drugih ilustracij kot zdravstvenih opozoril na zunanji embalaži tobačnih izdelkov (UL L 226, 10.9.2003, str. 24).